CELEX: C2006/022/30
Language: hu
Date: 2006-01-28 00:00:00
Title: T-401/05. sz. ügy:  2005. november 2-án  benyújtott kereset – Tóth kontra Bizottság

28.1.2006   
            
            
               HU
            
            
               Az Európai Unió Hivatalos Lapja
            
            
               C 22/15
            
         2005. november 2-án benyújtott kereset – Tóth kontra Bizottság
   (T-401/05. sz. ügy)
   (2006/C 22/30)
   Az eljárás nyelve: francia
   Felek
   
      Felperes: Tóth Gergely (Besozzo, Olaszország) (képviselők: S. Rodrigues és Y. Minatchy ügyvédek)
   
      Alperes: Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság a felperes által 2005. január 17-én aláírt munkaszerződéssel összefüggésben semmisítse meg a felperes 2005. április 15-i panaszát elutasító 2005. július 20-i bizottsági határozatot annyiban, amennyiben az a felperes besorolási fokozatát a személyzeti szabályzat XIII. melléklete 12. cikkének (3) bekezdése, fizetési fokozatát pedig a személyzeti szabályzat jelenlegi 32. cikke alapján állapítja meg;
            
         
               —
            
            
               az Elsőfokú Bíróság írja elő a Bizottságnak a megtámadott határozat megsemmisítéséből, különösen a felperes A*9-es besorolási fokozatba történő visszamenőleges hatályú átsorolásából eredő következményeket;
            
         
               —
            
            
               az Elsőfokú Bíróság másodlagosan kötelezze a Bizottságot a felperes által amiatt elszenvedett kár megtérítésére, hogy 2005. január 17-én nem A*9-es fokozatba sorolták be;
            
         
               —
            
            
               az Elsőfokú Bíróság minden esetben az alperest kötelezze az összes költség viselésére.
            
         Jogalapok és fontosabb érvek
   A felperes jelentkezett a Bizottság által 2003. július 25-én egy A8/A5-ös besorolási fokozatú tisztviselő felvételére kiírt állásfelhívásra. Miután kiválasztották, 2005. január 17-én ideiglenes alkalmazotti szerződést kötött a Bizottsággal, A*6-os besorolási fokozatban.
   Keresetével a felperes elsősorban arra hivatkozva vitatja besorolását, hogy a személyzeti szabályzat XIII. mellékletének 12. cikke jelen esetben nem alkalmazható, mivel ez a rendelkezés az ideiglenes alkalmazottakkal ellentétben csak a tisztviselőkre hatályos. A felperes másodlagosan jogellenességi kifogást hoz fel, arra hivatkozva, hogy ez utóbbi rendelkezésnek az ő esetére történő alkalmazása ellentétes volna a 2004. május 1-je előtt közzétett állásfelhívások sikeres pályázói közötti egyenlő bánásmóddal, illetve hivatkozik még az állampolgárságon alapuló hátrányos megkülönböztetésre és a munkavállalók szabad mozgásának sérelmére, mivel az új tagállamok állampolgárait mindenképpen kedvezőtlenebb rendelkezések alkalmazásával nevezik ki.
   A felperes ezen kívül az azonos munkakört ellátó alkalmazottak közötti hátrányos megkülönböztetésre is hivatkozik, valamint a munkakör jellege és a díjazás közötti egyenértékűség elvének megsértésére. A felperes egyebekben kifejti, hogy a személyzeti szabályzat XIII. mellékletének 12. cikke ellentétes a személyzeti szabályzat 31. cikkével, és sérti jogos bizalmát, illetve a gondos ügyintézés és a gondoskodási kötelezettség elvét.
   A felperes az általa állítólagosan elszenvedett vagyoni és nem vagyoni kár megtérítését is követeli.